Coadă de un km, la înmormântarea lui Navalnîi. Poliţişti cu cagule la biserică: au fost puse garduri și camere de supraveghere. Reacţia Kremlinului
Dizidentul rus Aleksei Navalnîi este condus astăzi pe ultimul drum, iar autorităţile ruse supraveghează atent momentul. Câteva sute de ruşi s-au strâns în faţa bisericii din Moscova. Slujba de înmormântare începe în jurul orei 13, iar la ea participă rude, prieteni şi susţinători din toate colţurile Rusiei. Cu o zi înainte, forţele de ordine au patrulat zona şi au instalat camere de supraveghere pe fiecare stâlp de iluminat. După ceremonia religioasă, trupul lui Navalnîi va fi înhumat într-un cimitir de la periferia Moscovei.
O mulţime de ruşi s-a adunat în faţa bisericii din Moscova, unde are loc ceremonia de rămas bun dedicată liderului opoziţiei, Aleksei Navalnîi, care a murit în urmă cu două săptămâni într-o închisoare din Arctica, în circumstanţe neclare.
Coada de oameni care doresc să-şi ia la revedere de la Navalnîi a ajuns în urmă cu o oră la aproximativ 700 de metri, potrivit Mediazona. Cimitirul Borisov, unde urmează să fie înmormântat Aleksei Navalnîi, a fost închis publicului pe 1 martie, transmite Sota, un canal de ştiri independent.
Kremlinul nu-l poate considera pe Aleksei Navalnîi drept o figură politică, a declarat azi purtătorul de cuvînt al lui Vladimir Putin, Dmitri Peskov. Totodată, potrivit acestuia, Kremlinul nu are nimic de spus rudelor lui Navalnîi în ziua înmormântării sale. Peskov a avertizat că cei care participă azi la mitinguri neautorizate vor fi trași la răspundere conform legii, relatează agenţia de presă de stat RIA.
O mulţime de oameni, în faţa bisericii din Moscova unde va avea loc slujba pentru Navalnîi
Lungul şir de oameni care au mers la biserica ortodoxă din cartierul moscovit Mariino cu trei ore înainte de începerea ceremoniei de înmormântare a fost arătat de echipa lui Navalnîi pe reţelele lor de socializare.
"Veniţi să vă luaţi rămas bun de la Aleksei Navalnîi dacă sunteţi la Moscova. Cei care din diverse motive nu sunt acolo pentru a o putea face vă vor mulţumi", a scris unul dintre colaboratorii lui Navalnîi, Leonid Volkov, în prezent în exil, pe platforma X.
Procesiunea funerară este transmisă live pe internet. În prezent, peste 25.000 de persoane aşteaptă această transmisiune, scrie EFE, citând colaboratorii lui Aleksei Navalnîi.
Garduri metalice şi poliţişti cu cagule la biserică
În jurul bisericii au fost aduse cel puțin patruzeci de mașini de poliție de diferite dimensiuni, de la mașini la autobuze speciale. În plus, de-a lungul perimetrului au fost montate garduri metalice iar zona a fost împânzită de polițişti din trupelede ordine, care poartă cagule, potrivit martorilor.
Printre moscoviţii veniţi să-şi ia rămas bun de la Navalnîi, sfidând avertismentele autorităţilor, pot fi observaţi oameni de toate vârstele, dintre care unii ţin în mână garoafe roşii.
Mai multe camere de supraveghere şi alte dispozitive care pot servi drept inhibitori ai semnalului de internet şi de telefonie mobilă au fost totodată amplasate pe stâlpii de iluminat de la cimitir.
Joi, anumite universităţi au difuzat avertismente pe reţelele de socializare ruseşti adresate studenţilor lor, cărora le cereau să nu participe la demonstraţii având legătură cu Navalnîi sub ameninţarea exmatriculării.